**ΕΙΚΑΣΤΙΚΕΣ ΤΕΧΝΕΣ**

Δραστηριότητες για σένα, γιατί … «η δημιουργία είναι ευτυχία!»

Σκέφτεσαι τι να κάνεις σήμερα ή τις υπόλοιπες μέρες, μιας και ο ελεύθερος σου χρόνος είναι αρκετός; Απασχολήσου ευχάριστα και δημιουργικά! Βρες ό,τι υλικά ζωγραφικής έχεις στο σπίτι, όπως: χρωματιστά μολύβια, μαρκαδόρους, νερομπογιές ή λαδοπαστέλ. Ό,τι έχει ο καθένας. Εξάλλου, αυτό που χρειάζεται πάνω απ΄ όλα είναι όρεξη, κέφι και φαντασία!

Πιο κάτω παραθέτω μερικές ιδέες. Ξεκίνησε με όποια ιδέα σου αρέσει περισσότερο! Μπορείς να δουλέψεις στο Εικαστικό Ημερολόγιό σου, αν το έχεις στο σπίτι, ή σε άσπρο χαρτί που έχεις στο σπίτι. Μπορείς να ασχοληθείς με ένα ή περισσότερα θέματα.

ΠΡΟΣΟΧΗ!!! Η ΧΡΗΣΗ ΨΑΛΙΔΙΟΥ (ΜΕ ΣΤΡΟΓΓΥΛΕΜΕΝΗ ΜΥΤΗ) ΠΡΕΠΕΙ ΝΑ ΓΙΝΕΤΑΙ ΜΕ ΤΗΝ ΠΑΡΟΥΣΙΑ ΕΝΗΛΙΚΑ.

**ΛΟΥΛΟΥΔΙΑ ΠΑΝΤΟΥ! ΕΜΠΝΕΟΜΑΙ ΚΑΙ ΔΗΜΙΟΥΡΓΩ!**

Κάνε ένα περίπατο στην αυλή ή στον κήπο σου. Μάζεψε διάφορα αγριολούλουδα. Παρατήρησε αυτά που είναι φυτεμένα στον κήπο ή σε γλάστρες.

Με προσοχή, παρατήρησε το σχήμα των πετάλων, το χρώμα ή τα χρώματα που έχουν, τους στήμονες, τον βλαστό, τα φύλλα, ή ό,τι άλλο τα κάνει να ξεχωρίζουν.

Ζωγράφισε το κάθε λουλούδι με οποιαδήποτε υλικά ζωγραφικής έχεις στο σπίτι, σε διαφορετικό σημείο του χαρτιού σου. Δώσε έμφαση στο περίγραμμα. Πειραματίσου με την ανάμιξη χρωμάτων. Χρησιμοποίησε δύο ή τρία χρώματα για να πετύχεις το χρώμα που θέλεις. Θυμίσου… δε μας ενδιαφέρει η πιστή αντιγραφή, αλλά η μοναδικότητα του έργου σου!

Όταν ένας ενήλικας μπορεί να σε επιβλέπει, κόψε με προσοχή το κάθε λουλούδι.

Τώρα κόλλησε τα λουλούδια σου σε άλλο χαρτί, φτιάχνοντας μια σύνθεση π.χ:

* ζωγράφισε ένα στεφάνι και κόλλησέ τα πάνω
* ζωγράφισε ένα βάζο και κόλλησέ τα από πάνω
* ζωγράφισε τη «Γυναίκα Άνοιξη» και κόλλησε στα μαλλιά και τα ρούχα, λουλούδια.

Πρόσθεσε στη ζωγραφιά σου, ό,τι άλλο επιθυμείς π.χ: πεταλούδες, έντομα, πουλιά.

Ζωγράφισε το φόντο με ένα απαλό χρώμα. Μπορείς να χρησιμοποιήσεις τα ξύσματα από τα

χρωματιστά σου μολύβια.

ΚΑΛΗ ΕΠΙΤΥΧΙΑ!

Η δασκάλα:

Άντρη Χρυσοστόμου